  Майя Бывальцева Удмуртиысь физкультурая, спортъя но егитъёсын ужан политикая министрлэсь ужзэ быдэсъясь Игорь Краснов отставкае келямын. Со сярысь пуктэтэз туннэ, 8-тӥ шуркынмонэ, элькунлэн тӧроез Александр Бречалов кинюртӥз. Пусъёмы, Игорь Краснов министерствоен 2009-тӥ арысен кивалтӥз. Кин выль министр луоз, али тодмо ӧвӧл. Тодэ вайытом, коньывуон кутсконын Удмуртилэн тӧроез улосвыл кивалтэтлэн выль ёзсӧзнэтэныз тодматӥз, сое кылдытон ар пумозь йылпумъяськыны кулэ. Воштӥськонъёсъя спортъя министерство экономикая министерствоен, промышленностья министерствоен но информатизацияя но герӟетъя министерствоен одӥг блоке пыроз, сое чаклалоз нырысетӥ вице-пермьер Александр Свинин. ВАТСАН Краснов Игорь Васильевич. Вордӥськиз 13-тӥ южтолэзе 1969-тӥ арын Сарапулын. 1998-тӥ арын «Кун но муниципал кивалтон» ӧнеръя Кун службая Урал академиез йылпумъяз.   1984–1988 аръёсы — Сарапулысь электротехникая техникумын дышетскись;  1988–1989 аръёсы — Сарапулысь электрогенератор заводысь гальваника участокысь мастер;  1989–1991 аръёсы — Совето Армиын служба нуиз, Воронеж;  1991–1993 аръёсы — «Электробытприбор» заводын тӥрлыкез тупатонъя слесарь, Сарапул;  1993–1994 аръёсы — «Заря» лулчеберет юртлэн кивалтӥсезлэн воштӥсез, Сарапул;  1994-тӥ арын — Удмурт Элькунысь Егитъёсын ужанъя кун комитетлэн Сарапул каръя ёзэтэзлэн кивалтӥсез;  1994–1999 аръёсы — Сарапул кар администрациысь егитъёсын ужанъя ёзэтлэн кивалтӥсез;  1999–2001 аръёсы — Сарапул кар администрациысь Спортъя, туризмъя но егитъёсын ужан политикая управленилэн кивалтӥсез;  2001–2006 аръёсы — Удмурт Элькунысь Егитъёсын ужанъя кун комитетлэн кивалтӥсезлэн нырысетӥ воштӥсез;  2006–2009 аръёсы — Удмурт Элькунысь Егитъёсын ужанъя кун комитетлэн кивалтӥсез;  2009–2014 аръёсы — Удмурт Элькунысь физкультурая, спортъя но туризмъя министр;  2014 арын — Удмурт Элькунысь физкультурая, спортъя но туризмъя министрлэсь ужзэ быдэсъясь;  2014–2017 аръёсы — Удмурт Элькунысь физкультурая, спортъя но егитъёсын ужан политикая министр;   2017-тӥ арын — Удмурт Элькунысь физкультурая, спортъя но егитъёсын ужан политикая министрлэсь ужзэ быдэсъясь. Тегъёс: Ижкар ИгорьКраснов Удмуртия кивалтэт спортъяминистерство  